Waage har embetseksamen i spesialpedagogikk (cand.paed.spec.) fra Universitetet i Oslo. Fra 1980 til 1990 var han leder for TV-avdelingen ved Institutt for spesialpedagogikk, Universitetet i Oslo/Spesiallærerhøgskolen. I perioden 1987–1991 hadde han oppdrag for UNICEF i Kina og Nord-Korea. Videre var han rådgiver i International Council for Distance Education (ICDE) fra 1990 til 1992 og forskningskoordinator i Childwatch International, et internasjonalt nettverk for barneforskning, i perioden 1992–1996. Deretter ble han utnevnt til barneombud, en stilling han innehadde i to åremålsperioder, fra 1996 til 2004.